Show Me a Hero:La meg ta deg med til byen min 

The Wire-skaper er klar med nytt drama om lokal politikk, korrupsjon og menneskeskjebner 

Det er noe helt spesielt med filmer og serier som tegner portretter av byer, hvor gater og kvartaler og bygninger får være karakterer like mye som menneskene som bor der. 

Slik var det i David Simons kanoniserte Baltimore-serie The Wire , og han videreførte det med et falleferdig post-Katrina New Orleans i Treme . 
Nå er det New Yorks naboby Yonkers som skal tegnes ut på den lille skjermen. 

I motsetning til de forrige seriene fra Simon, som beveger seg i sin egen samtid, skal vi nå tilbake til siste halvdel av 80-tallet. 

USAs yngste byordfører 

Yonkers, som grenser til New Yorks Bronx, var i en voldsom feide med en føderaldommer, som hadde pålagt byen å bygge offentlige boliger for folk med lav inntekt, og spre dem rundt i nabolagene. 

De lokale politikerne og innbyggerne — etterkommere av irske, italienske og slaviske innvandrere, som i løpet av noen generasjoner har kommet seg opp til middelklassen - protesterer vilt, og i protestenes kjølvann velger de den 28 år gamle Nick Wasicsko som ordfører. 

Da han ble valgt var han den yngste ordføreren i USA. 

Redd, hvit middelklasse 

Når vi følger den karismatiske Wasicsko (strålende spilt av Oscar Isaac) tar Show Me A 
Hero samme form som tredje sesongen av The Wire . 
Det er skittent maktspill i lokalpolitikken, drevet av selvskapte småkonger som representerer sine velgere omtrent like mye som tanken om å skaffe nok penger til neste valgkamp. 

Dette kryssklippes med historier om de redde, hvite folkene som protesterer mot endringene staten New York prøver å påtvinge dem, men også med tårevåte historier om alenemødre som jobber døgnet rundt for å få endene til å møtes for seg og sine. 

Og inn fra sidelinjen kommer Wasicskos nemesis, byrådsmedlemmet Henry J. Stallone, mesterlig og sleipt spilt av Alfred Molina. 

Som i Bronx 

Slik sett blir Show Me A 
Hero like mye et nært, menneskelig drama som et politisk portrett av en by. 
I sum kan fortellingen minne om den litt glemte serien "Bronx is Burning", hvor John Torturro spilte New York Yankees-manageren som i 1977 så byen bli kastet ut i et kaos av Son of Sam, punk, Rupert Murdoch og hetebølger. 

Her er flere tips til flere TV-serier du bør se: 

Springsteen-lydspor 

David Simon faller for fristelsen til å trykke på de samme emoknappene litt for ofte, blant annet er serien så overlastet med Bruce Springsteen-låter (jeg talte syv i de fire første episodene) at du nesten kunne kalt den "My Hometown". 

Likevel fungerer det i sammenhengen, både fordi Wacicsko er Springsteen-fan og fordi det er da en gang lyden av den tiden sammen med Public Enemy og annen hard hiphop. 

Grundig og rørende 

Show Me A 
Hero føles ikke like slående og viktig som The Wire gjorde da den raste over TV-skjermene våre i fem sesonger, men det er likevel en grundig, rørende og god fortelling om en liten periode i amerikansk historie. 
